Susko, Boris, poslanec NR SR (2022-02-18):
Dobre, budem sa snažiť to skrátiť, tak aby som skončil teda do 14.00 h. Vážení kolegovia, zákon o organizácii činnosti vlády a organizácii ústrednej správy hovorí, že ministerstvo riadi a za jeho činnosť zodpovedá minister. Ďalej minister, ministerstvo je orgánom štátnej správy, ktorý okrem iného ochraňuje ústavné zriadenie a má vo svojej kompetencii Policajný zbor. Zákon o Policajnom zbore hovorí, že Policajný zbor sa vo svojej činnosti riadi ústavou, ústavnými zákonmi, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná. Policajný zbor sa člení na službu kriminálnej polície, službu finančnej polície, službu poriadkovej polície, dopravnej polície a tak ďalej, pričom minister môže zriadiť osobitné útvary s pôsobnosťou pre celé územie Slovenskej republiky na odhaľovanie a vyšetrovanie trestných činov vo veciach, ktoré patria do právomoci Špecializovaného trestného súdu podľa osobitného zákona. Národná kriminálna agentúra Prezídia Policajného zboru ako organizačná zložka Prezídia Policajného zboru vznikla dňom 1. decembra 2012 ako nástupnícky útvar dovtedy samostatných úradov: boja proti korupcii a boja proti organizovanej kriminalite Prezídia Policajného zboru. Služby a útvary Policajného zboru okrem inšpekčnej služby, prízvukujem, okrem inšpekčnej služby riadi prezident Policajného zboru. Prezident Policajného zboru je zodpovedný za výkon svojej funkcie ministrovi. Zriaďuje sa Úrad inšpekčnej služby, ktorý je osobitnou súčasťou Policajného zboru s pôsobnosťou pre celé územie Slovenskej republiky na odhaľovanie, vyšetrovanie, skrátené vyšetrovanie trestných činov príslušníkov ozbrojených bezpečnostných zborov. Na rozdiel od útvarov Policajného zboru Úrad inšpekčnej služby riadi riaditeľ, pričom riaditeľ Úradu inšpekčnej služby je za výkon funkcie zodpovedný vláde. Čiže aby sme vedeli, kto je kto, a kto komu podlieha a zodpovedá. Máme tu Národnú kriminálnu agentúru určenú na odhaľovanie a vyšetrovanie trestných činov vo veciach, ktoré patria do právomoci Špecializovaného trestného súdu, ako organizačnú zložku Prezídia Policajného zboru, teda podliehajúcu prezidentovi Policajného zboru, ktorý zodpovedá ministrovi. Potom tu máme Úrad inšpekčnej služby, ktorého úlohou je odhaľovanie, vyšetrovanie a skrátené vyšetrovanie trestných činov príslušníkov ozbrojených bezpečnostných zborov, teda aj príslušníkov Policajného zboru vrátane Národnej kriminálnej agentúry, prípadne aj vrátane prezidenta Policajného zboru, pričom tento Úrad inšpekčnej služby podlieha svojmu riaditeľovi a ten je zodpovedný vláde, nie prezidentovi Policajného zboru a už vôbec nie ministrovi vnútra. Čiže zopakujem. Organizačné zložky Policajného zboru vrátane NAKA – prezident Policajného zboru, minister vnútra, Úrad inšpekčnej služby – riaditeľ, vláda. Úrad inšpekčnej služby bol zriadený 1. februára 2019 zákonom č. 6/2019 Z. z., ktorým sa mení a dopĺňa zákon Národnej rady Slovenskej republiky o Policajnom zbore v znení neskorších predpisov. Podľa dôvodovej správy k tomuto zákonu sa navrhuje nanovo upraviť organizácia a riadenie v Policajnom zbore, v súvislosti s požiadavkou na inštitucionálne posilnenie nezávislosti kontroly činnosti ozbrojených bezpečnostných zborov sa priamo v zákone deklaruje zriadenie Úradu inšpekčnej služby vyčlenené spod riadiacej pôsobnosti prezidenta Policajného zboru. Zodpovednosť prezidenta Policajného zboru za výkon svojej funkcie ostáva ponechaná voči ministrovi vnútra. Riaditeľ Úradu inšpekčnej služby však zodpovedá za výkon funkcie vláde, čo tiež prispeje k inštitucionálnemu posilneniu nezávislosti kontroly činnosti ozbrojených zborov. Týmto sa zvýrazní nezávislejšie postavenie riaditeľa Úradu inšpekčnej služby od ministra vnútra. Účelom navrhovanej zmeny § 10 ods. 8 Trestného poriadku je v nadväznosti na zmeny zákona o Policajnom zbore, a rešpektujúc pri tom rozhodovaciu činnosť Európskeho súdu pre ľudské práva, zvýrazniť procesnú nezávislosť vyšetrovateľov Inšpekčnej služby Policajného zboru. Čiže vidíme tu jednoznačný cieľ právnej úpravy oddeliť výkon úloh a zodpovednosť týchto dvoch zložiek v pôsobnosti rezortu vnútra, tak aby si vzájomne neboli nijakým spôsobom podriadené či nadriadené, resp. aby nemohol Policajný zbor vrátane prezidenta Policajného zboru akýmkoľvek spôsobom zasahovať do činnosti Úradu inšpekčnej služby, keďže tento je zriadený na prešetrovanie aj príslušníkov polície vrátane jej prezidenta. Preto má Úrad inšpekčnej služby aj osobitné postavenie a v rámci zákona aj systému Policajného zboru. Príslušník Policajného zboru podľa § 7 ods. 1 zákona o Policajnom zbore vo vyšetrovaní a v skrátenom vyšetrovaní je vo veciach, ktoré vyšetruje, procesne samostatný a je viazaný iba ústavou, ústavnými zákonmi, zákonmi, ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, a v rozsahu ustanovenom Trestným poriadkom aj pokynmi a príkazmi prokurátora a súdu. Nikoho iného však. Teda orgány činné v trestnom konaní sú prokurátor a policajt. Okrem prípadu, na ktorý je potrebné rozhodnutie alebo súhlas sudcu pre prípravné konanie alebo prokurátora, vykoná policajt všetky úkony samostatne a je povinný ich vykonať v súlade so zákonom. Policajt zadovažuje dôkazy bez ohľadu na to, či svedčia v prospech, alebo neprospech obvineného, pritom postupuje podľa ods. 3. Obvinený nesmie byť nejakým spôsobom k výsluchu a k priznaniu nezákonne nútený. Odopretie výpovede sa nesmie použiť ako dôkaz proti obvinenému. Čo som týmito citáciami zo zákona o Policajnom zbore a Trestného poriadku chcel povedať? To, že orgány činné v trestnom konaní sú len prokurátor a policajt, nie prezident Policajného zboru a už vôbec nie minister vnútra, že policajt je viazaný len ústavou a zákonmi, ďalšími všeobecne záväznými právnymi normami a medzinárodnými zmluvami, že pokyn alebo súhlas pri vyšetrovaní môže dostať len od prokurátora, a to len od dozorového prokurátora alebo súdu, v žiadnom prípade nie od prezidenta Policajného zboru a už vôbec nie od ministra vnútra. Prečo na to upozorňujem? Pretože ako sa v nasledujúcich chvíľach dozviete a ako sme sa mali možnosť dozvedieť aj z predchádzajúcich vystúpení, minister vnútra Roman Mikulec, dostával v rozpore s ústavou a zákonmi Slovenskej republiky informácie zo živých spisov. Komunikoval o tom s prokurátormi Špeciálnej prokurátori... prokuratúry a vyšetrovateľmi Policajného zboru, a dokonca mal dávať priamo pokyny v rámci vyšetrovania prokurátorom a vyšetrovateľom Národnej kriminálnej agentúry. Toto je neprípustná, protiprávna a protizákonná činnosť ministra vnútra zakladajúca aj podozrenie z marenia spravodlivosti, resp. z zneužitia právomoci verejného činiteľa. No a teraz sa vráťme k tomu, čo už bolo povedané predkladateľom, k megaškandálu, ktorý sa deje v rámci organizovaných zložiek, organizačných zložiek Policajného zboru, osobitne Národnej kriminálnej agentúry a vybraných prokurátorov Špeciálnej prokuratúry. Z uznesenia generálneho prokurátora Slovenskej republiky z 4. 2. 2022, ktorým prokurátorka Generálnej prokuratúry Slovenskej republiky rozhodla o sťažnostiach obvinených, je... proti uzneseniam vyšetrovateľa Úradu inšpekčnej služby, Útvaru inšpekcie odboru inšpekčnej služby Západ a prokurátora Krajskej prokuratúry Bratislava o vznesení obvinenia sme sa dozvedeli, že prepisy legálnych odposluchov bez akýchkoľvek pochybností predstavujú dôkazy o organizovanej trestnej činnosti vyšetrovateľov Národnej kriminálnej agentúry, operatívnych pracovníkov Národnej kriminálnej agentúry a prokurátorov Úradu špeciálnej prokuratúry. Vybraní policajti a prokurátori ÚŠP koordinovane pracovali na politickej úlohe zlikvidovať opozíciu, osobitne stranu SMER – SD a ďalej každého, kto by im chcel v ich protiprávnej činnosti zabrániť. Mám tým na mysli Úrad inšpekčnej služby, tím Oblúk pod vedením vyšetrovateľky pani Santusovej. Ďalej sme sa dozvedeli, že vybraní vyšetrovatelia Národnej kriminálnej agentúry v spolupráci s vybranými prokurátormi Úradu špeciálnej prokuratúry plánovali použitie sily, nezákonných prostriedkov proti inšpekcii, ktorá vyšetrovala podozrenia z manipulácií v Národnej kriminálnej agentúre. Vyšetrovatelia okolo pána Čurillu pripravovali zadržanie a stíhanie šéfky inšpekčného tímu, chystali sa jej podpáliť auto a podobne, pričom motívom, motívom vyšetrovateľov Národnej kriminálnej agentúry neboli podozrenia z trestnej činnosti v inšpekcii. Dôvody boli čisto osobné. Vyšetrovatelia Národnej kriminálnej agentúry chceli zlikvidovať inšpekčný tím, ktorý vyšetroval ich manipulácie trestných konaní, vymýšľanie dôkazov, nahováranie univerzálnych svedkov na krivé výpovede a podobne. A teda v čom ? Práve v mediálnych kauzách proti nominantom opozície. Pritom inšpekcia konala na základe oficiálneho podnetu Slovenskej informačnej služby. Čo sme sa ďalej dozvedeli? Že obvinení vyšetrovatelia Národnej kriminálnej agentúry vzhľadom na to, že nedisponovali žiadnymi konkrétnymi relevantnými poznatkami o akejkoľvek trestnej činnosti vedúcej vyšetrovacieho tímu Oblúk, o čom svedčí uznesenie Generálnej prokuratúry, snažili sa vedúceho tímu zdiskreditovať a vyfabrikovať jej trestnú činnosť práve z jej legitímneho postupu podľa Trestného poriadku, ktorý uplatnila vo vzťahu k Národnej kriminálnej agentúre. Vyšetrovatelia Národnej kriminálnej agentúry sa báli, že inšpekcia ich chce zadržať a stíhať, nielen policajtov, ale aj prokurátorov Úradu špeciálnej prokuratúry. Hrozilo im obvinenie za manipulácie s výpoveďami svedkov v iných kauzách. NAKA a Špeciálna prokuratúra sa rozhodli, že udrú skôr. Preventívne, aby prekazili plány inšpekcie s vyfabulovanými obvineniami voči Úradu inšpekčnej služby. Ako som už pred chvíľou vo faktickej poznámke citoval, tak dovolím si len krátky úryvok. „Mali by sme ju“ – teda pani Santusovú – „v nedeľu ráno spraviť. Ju keď spravíš, budeš robiť aj domovku, budeš robiť aj prehliadku auta, budeš robiť prehliadku auta tých ďalších pánov, príslušníkov ÚIS uvedených v realizačnom návrhu ako podozrivý, a budeš robiť prehliadku na Úrade inšpekčnej služby v kancelárii, kde jej zoberiem spis na nás,“ hovorí vyšetrovateľ Národnej kriminálnej agentúry. Ďalej, citujem: „Fú, kokos, ale to by bol ináč fail, že by sme ju zadržali dve, dve hodiny predtým, ako oni by chceli nás.“ A o chvíľu sa pridá aj ďalší vyšetrovateľ: „Toto bude rodeo, akože to nám povedal aj minister, že ja viem, že to bude, že ja viem, že to bude masaker, ale že, že musíme ich zastaviť. Robte, čo treba.“ Minister vnútra Slovenskej republiky aktívne teda participoval, z toho to vyplýva, z týchto predpis... prepisov, na tejto činnosti, vydával pokyny, resp. minimálne o tejto činnosti bol informovaný a bol s ním, boli s ním tieto kroky konzultované. Vyšetrovatelia Národnej kriminálnej agentúry sa rozprávali o tom, ako majú zástupcovia Špeciálnej prokuratúry ministrovi priniesť spisy s výpoveďami obvinených a svedkov. V iných rozhovoroch zas vyšetrovatelia tvrdili, že minister to navrhoval sám, aby Národná kriminálna agentúra konala skôr ako inšpekcia, prípadne spomínali, že cez ministra overovali, či inšpekcia dokázala, alebo nedokázala zabezpečiť zásahové komando. Ďalej sme sa z prepisov dozvedeli, že minister vnútra opakovane so svojimi podriadenými riešil spôsob odstránenia vyšetrovateľky Úradu inšpekčnej služby pani Santusovej, ktorá vyšetrovala kriminálnu činnosť príslušníkov Národnej kriminálnej agentúry. Minister vnútra dokonca v tejto veci komunal... komunikoval na pracovisku Úradu špeciálnej prokuratúry s dozorovým prokurátorom Špeciálnej prokuratúry pánom Danielom Lipšicom. V tomto konsek... v kontexte je teda úplne jasné, prečo minister vnútra verejne vyhlasoval, že je potrebné preskúmať postup Úradu inšpekčnej služby Ministerstva vnútra Slovenskej republiky, a následne odobral predmetný prípad určenej vyšetrovateľke pani Santusovej napriek tomu, že dozorujúci prokurátor potvrdil, že v jej postupe nevidel žiadne pochybenie a nechápe dôvody jej odvolania. Toto bolo potvrdené aj na základe kontroly vykonanej útvarom kontroly Úradu inšpekčnej služby, kde sa konštatuje, že nebolo zistené porušenie všeobecne záväzných právnych predpisov ani interných predpisov. Pán predsedajúci, nemal by tu byť pán minister náhodou?